Verligting oor opskorting van onverkorte geboortesertifikate - Solidariteit WêreldSolidariteit Wêreld
Tuis › Soldeer › Verligting oor opskorting van onverkorte geboortesertifikate
Verligting oor opskorting van onverkorte geboortesertifikate
Engineering News berig dat die waarnemende uitvoerende hoof van Toerisme Suid-Afrika, Sthembiso Dlamini, sê dat 'n opskorting wat verlede week deur die minister van binnelandse sake, dr. Aaron Motsoaledi onderteken is en wat dit moontlik maak dat buitelandse kinders die land sonder bykomende stawende dokumente soos onverkorte geboortesertifikate en toestemmingsbriewe kan binnekom, deur almal in die toerismebedryf, in Suid-Afrika asook wêreldwyd verwelkom is.
"Gesinsreise is'n deurslaggewende drywer vir aankomste in al ons markte, en ons ding met talle ander bestemmings mee vir die gesinreis-segment. Die aankondiging oor die opskorting sal ons in staat stel om Suid-Afrika weer proaktief en aggressief te bemark as 'n gesinsvriendelike bestemming," het hy gesê.
Hy het aangedui dat terugvoer wat ontvang is na afloop van 'n promosietoer na die Verenigde Koninkryk, Sentraal-Europa en Noord-Amerika daarop dui dat Suid-Afrika besig is om veld te verloor namate gesinne ander bestemmings bo Suid-Afrika verkies weens die regulasies wat hier geld ten opsigte van minderjariges wat na Suid-Afrika reis.
"Noudat dit verander het, kan ons daarvan werk maak om ons aandeel van hierdie mark terug te wen.
"Met die oog op die bereiking van die doelwit van 21 miljoen aankomste teen 2030 wat pres. Cyril Ramaphosa in die vooruitsig gestel het, sal die opskorting van onverkorte geboortesertifikate vir internasionale minderjariges beslis 'n katalisator wees ter bereiking van daardie doelwit," het Dlamini gesê.
Motsoaledi het ten tye van die ondertekening van die opskorting daarop gewys dat die "verbetering van ons toelatingsbeleid voortbou op die werk wat die departement reeds doen om tot ekonomiese groei en belegging by te dra."
"Dit is beduidend dat ons die beleidsveranderinge afgehandel het in die week waarin pres. Cyril Ramaphosa die tweede Beleggingskonferensie aangebied het. Ons verwag dat hierdie verandering 'n positiewe impak op toerisme sal hê aangesien ons die vakansietydperk nader," het Motsoaledi gesê.
Die departement van binnelandse sake het die veranderinge aan immigrasiebeamptes by sy hawens van binnekoms en aan lugdienste en die maritieme bedryf deurgegee.
Daar word egter steeds van Suid-Afrikaanse kinders verwag om in ooreenstemming met die vereistes van die Kinderwet stawende dokumente te kan toon wanneer hulle reis. Dieselfde geld vir buitelandse kinders wat onbegeleid reis.
Buitelandse kinders wat 'n visum vir Suid-Afrika benodig, hoef nie die stawende dokumente vir inspeksie by 'n hawe van binnekoms te toon nie omdat dit reeds saam met die visum-aansoek geprosesseer sou wees.